Rijeka, 30. studenog 2020.g.

**POZIV NA KONFERENCIJU ZA MEDIJE**

**NAJAVA IZLOŽBE *LOŠE ODLUKE, POLA ZABAVE***

**ŠVICARSKE UMJETNIČKE SKUPINE !MEDIENGRUPPE BITNIK**

**U utorak, 1. prosinca 2020.g. u 11.00 sati u galeriji DeltaLaba** (Delta 5, Rijeka – prizemlje) **bit će održana konferencija za medije na kojoj će biti najavljena izložba *Loše odluke, pola zabave*** **švicarske umjetničke skupine** **!Mediengruppe Bitnik** (čita se – *the not mediengruppe bitnik*)**.**

**Na konferenciji će govoriti:**

* **Davor Mišković**, direktor udruge Drugo more i voditelj programa Dopolavoro EPK
* **Emina Višnić**, rukovoditeljica programa RIJEKE 2020
* **Domagoj Smoljo**, član skupine !Mediengruppe Bitnik (video poruka)

Izložba ***Loše odluke, pola zabave*** švicarske umjetničke skupine **!Mediengruppe Bitnik** u organizaciji **Drugog mora** otvorit će se **u prostoru galerije DeltaLab** **u četvrtak, 3. prosinca 2020.g. u 19.00 sati**.

Izložba se, uz poštivanje svih važećih mjera u borbi protiv zaraze bolešću COVID-19, otvara u okviru programa **Dopolavoro Rijeke 2020 – Europske prijestolnice kulture** i bit će ju moguće besplatno posjetiti **do 15. siječnja 2021.g.**

Poznatiji kao *!Mediengruppe Bitnik*, **Carmen Weisskopf** i **Domagoj Smoljo** rade na internetu i s internetom, baveći se temeljnim pitanjima i problematikom naše suvremenosti. Njihovo djelovanje pritom nadilazi sferu digitalnog i utječe na promjene u fizičkim prostorima, često uzrokujući gubitak kontrole u naoko stabilnim strukturama i mehanizmima.

Izložba ***Loše odluke, pola zabave*** donosi njihova dva najnovija uratka. Rad ***Označen zbog političkog govora*** bavi se problematikom sve prisutnijeg upošljavanja algoritama u procjeni naših osobnosti i odlučivanja jesmo li „uzorni“ građani ili zaposlenici. Poput odjeće koju nosimo, naši su profili na društvenim mrežama postali nositelj našeg identiteta. Koristeći platformu *Ferretly*, koja stručnjacima za ljudske resurse služi za procjenu jesu li pojedini kandidati pogodni za ulazak u neku zemlju ili za rad u određenoj organizaciji, umjetnici su izradili analizu korisničkih profila na društvenim mrežama vođa svake od 27 zemalja članica Europske unije i rezultate predstavili u formi 27 posebno dizajniranih majica.

Također u znaku istog broja, rad ***Odluke Odluke Odluke***traga za nesavršenostima u suvremenom poštanskom sustavu koji danas u znatnoj mjeri oslanja na računala prilikom donošenja gotovo svih potrebnih odluka. Umjetnici su iz Berlina poslali 27 paketa putem pružatelja logističkih usluga DHL Express, označivši na svakom paketu po dvije adrese za isporuku: s jedne je strane paketa za primatelja navedena Aksioma u Ljubljani, a s druge – Drugo more u Rijeci. Konačna instalacija koja se istovremeno prikazuje u dva izložbena prostora sastavljena je od slova koja su nasumično stigla na svaku lokaciju, čime se autorstvo djela u istoj mjeri prepušta umjetnicima koliko i poštanskim strojevima.

Unaprijed zahvaljujem na dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42